|  |  |  |
| --- | --- | --- |
|  **בנק ישראל**דוברות והסברה כלכלית |  | ‏ירושלים, י"א באדר ב' התשפ"ב‏‏14 במרץ 2022 |

הודעה לעיתונות:

**דברי נגיד בנק ישראל בכנס החטיבה למידע ולסטטיסטיקה בבנק ישראל – מבט על הסטטיסטיקה הפיננסית**

בוקר טוב,

ראשית, אני רוצה לברך את החטיבה למידע וסטטיסטיקה של בנק ישראל על הכנס הזה, ועל פרסום הסקירה המעניינת, "מבט סטטיסטי 2021". הפרסום הזה הפך כבר למסורת בבנק ישראל והוא מהווה במידה מסוימת קדימון לדוח בנק ישראל השנתי שנמצא בהכנה ע"י חטיבת המחקר ומתבסס גם על התוצרים הסטטיסטיים והמידע הרב שבניהול החטיבה למידע וסטטיסטיקה. פרסום זה הוא ערוץ נוסף של הבנק להנגיש לציבור, בעיקר לזה המתעניין בכלכלה ופיננסים, את עושר המידע שהבנק אוסף ומנהל באופן שוטף, תוך הפניית זרקורים להתפתחויות המרכזיות בנתונים האלו ולסוגיות סטטיסטיות מיוחדות שבנק ישראל והחטיבה עוסקים בהן.

אפשר להסתכל על שנת 2021 כעל שנה שהיא חלק בלתי נפרד מתקופה שבה ניצב עולם המידע, ובהקשר הזה גם בנק ישראל, בפני שלושה אתגרים חשובים שהתחילו לפניה וחלקם יימשכו גם אחריה.

האתגר הראשון הוא מגפת הקורונה שכל העולם חווה מתחילת שנת 2020. אמנם אנחנו עדיין לא יודעים האם וכיצד תהיה הקורונה רלוונטית גם בשנת 2022 אבל אין ספק שהשנתיים האחרונות היו שנים של אי-ודאות גדולה, שינויים תכופים ותפניות רבות. עם זאת, שנת 2021 לא הייתה דומה לקודמתה, ובמובנים מסויימים אף תמונת ראי שלה, והמשק חווה התאוששות כלכלית מהירה.

עם זאת, בנק ישראל נדרש להמשיך ולקבל החלטות בסביבה של אי-ודאות גדולה לגבי המשך השפעתם של גלי התחלואה השונים. ודווקא בתקופות כאלה, הדבר הראשון שחשוב ביותר לעשות הוא לאסוף מידע מגוון, בתחומים הרלוונטיים, ובתדירות גבוהה ככל האפשר וזאת כדי ליצור תשתית יציבה של מידע שניתן לבסס עליה החלטות מדיניות בסביבה שמשתנה כל העת. דומה הדבר לאדם שנכנס לחדר חשוך ולא מוכר כשהדבר החשוב ביותר לפני שהוא עושה את הצעד הראשון הוא להדליק פנס שישפוך אור על המציאות שאליה נקלע. רק כך, על בסיס מידע מהימן ותדיר ככל האפשר ניתן לקבל החלטות מבוססות ומושכלות.

האתגר השני הוא הצורך שהמידע יהיה עשיר ומגוון כך שאפשר מצד אחד להבין את ההתפתחויות הרלוונטיות ברמת המיקרו ומצד שני להיות מסוגל לתחקר ולנתח את המידע מכל זווית רלוונטית לפי הצורך. גם האתגר הזה לא נולד השנה, זהו אחד הלקחים החשובים מהמשבר הפיננסי של 2008. אז כולם הבינו עד כמה חשובה היכולת להבין ולהבחין בפרטים ובמשמעויותיהם וכך להתוות מדיניות שמסוגלת לתת מענה הן ברמת המיקרו והן ברמת המאקרו. וזה הבסיס למדיניות המקרו-יציבותית. במציאות של אי-ודאות גדולה, כמו בשנות הקורונה, הצורך הזה היה מוחשי במיוחד. כהמשך למאמץ הזה, מובילה החטיבה את פרויקט מסיל"ה (מידע סטטיסטי ייעודי לאשראי עסקי) שהוא אחד מהפרויקטים האסטרטגיים של הבנק, שיוביל להקמת מאגר מידע על האשראי העסקי במשק מכל סוג המלווים – בנקים וגופים חוץ בנקאיים. פרוייקט זה יביא תועלת רבה למשק, משום שיהווה תוספת משמעותית לבסיס המידע הנדרש לקבלת החלטות בתחומי התמיכה ביציבות הפיננסית של המשק, אחד מתפקידיו החשובים של בנק ישראל.

האתגר השלישי בתחום המידע, שהתעצם מאד בעידן הנוכחי, בו כולנו מוצפים במידע ממקורות שונים, הוא קיצור פרק הזמן שנדרש מרגע שעולה הצורך במידע ועד שהוא מונגש למקבלי ההחלטות. בתקופות אי-ודאות ושינויים תכופים, יש חשיבות גדולה לקבל את המידע במהירות האפשרית מבלי לוותר על סוגיות של אבטחת מידע, הגנה על הפרטיות ואיכות המידע. הדבר מחייב גמישות מרבית, לצד הכרות והבנה מעמיקה של איסוף וניתוח המידע.

היכולות של בנק ישראל לעמוד באתגרים הללו עומדות במבחן כמעט יום-יום ודוח המבט הסטטיסטי שמתפרסם היום משקף את ההתקדמות הגדולה והרציפה של החטיבה למידע וסטטיסטיקה, שהיא הזרוע של הבנק בתחומים הללו.

אני שוב רוצה לברך את החטיבה למידע ולסטטיסטיקה על הכנס הזה ועל פרסום הדו"ח, שתורם רבות לשיח המקצועי שמנהל הבנק עם השחקנים הפיננסיים המרכזיים ועם הציבור.

תודה רבה.